Kuopion kouluhyökkäys

Tapahtumien kulku

Teko tapahtui kauppakeskus Hermanissa Savon ammattiopiston tiloissa, parin kilometrin päässä Kuopion keskustasta. Hyökkäys alkoi luokkahuoneessa. Luokassa olleiden mukaan Marin saapui luokkaan myöhässä ”pitkän laukun” kanssa, kaivoi esiin jonkinlaisen miekan ja alkoi lyödä luokanvalvojaa ja opiskelijoita. Hän jahtasi myös opettajaa. Hätäkeskus sai ilmoituksen epäillystä puukotuksesta kello 12.29. Tekijä käytti sapelityyppistä teräasetta. Lisäksi hänellä oli mukanaan ilmapistooli, jota aluksi luultiin oikeaksi tuliaseeksi. Väkivallanteon yhteydessä kauppakeskuksessa syttyi tahallaan sytytetty tulipalo, joka saatiin nopeasti sammumaan. 
Poliisi otti epäillyn miehen kiinni kahdeksan minuuttia hätäkeskukseen tulleen hälytyksen jälkeen. Pidätystilanteessa poliisi käytti ampuma-asetta. Epäilty joutui tehohoitoon Kuopion yliopistolliseen sairaalaan, minkä lisäksi ampuma-asetta käyttänyt poliisi loukkaantui ja vietiin sairaalaan hoidettavaksi. Tapahtumia todistaneen henkilön mukaan epäilty oli lähestynyt poliisia uhkaavasti eikä totellut poliisin käskytystä, minkä jälkeen hän kuuli ainakin kaksi laukausta, kun poliisi ampui epäiltyä.
Koulussa oli tapahtumahetkellä noin 300 opiskelijaa. Heistä valtaosa oli 16–19-vuotiaita nuoria, mutta paikalla oli myös aikuisopiskelijoita. Henkilökuntaa tiloissa oli noin 30 henkeä.

Uhrit

Hyökkäyksessä kuoli ammattiopistossa opiskellut ukrainalaissyntyinen nuori nainen. Lisäksi Kuopion yliopistolliseen sairaalaan tuotiin yhteensä kymmenen loukkaantunutta henkilöä, joista kaksi oli loukkaantunut vakavasti. Toinen vakavasti loukkaantuneista on epäilty tekijä. Uhrit ovat 15–50-vuotiaita; heistä suurin osa on naisia. Loukkaantuneet saivat viiltohaavoja yrittäessään puolustautua.

Epäilty

Teosta epäilty on tekohetkellä 25-vuotias Joel Otto Aukusti Marin (s. 1994). Hän on kotoisin Siilinjärveltä, missä hän kirjoitti ylioppilaaksi vuonna 2014. Ylioppilastutkinnon suorittamisen jälkeen Marin oli muuttanut Kuopioon, missä hän opiskeli Savon ammattiopistossa. Hänellä ei alustavan tiedon perusteella ole aiempaa rikostaustaa. Hänet vangittiin 4. lokakuuta epäiltynä murhasta ja yhdeksästä murhan yrityksestä. Tutkinnanjohtaja Olli Töyrään mukaan tekoon ei liity terroristisia motiiveja.
Poliisi teki epäillyn Särkiniemessä sijaitsevaan asuntoon kotietsinnän. Asunnosta löytyi polttopulloja ja palon sytyttämiseen liittyviä välineitä. Lisäksi epäillyn atk-laitteet takavarikoitiin.
Epäiltyä  oli kiusattu koulussa ala-asteelta lähtien vuosien ajan, muun muassa ylipainonsa ja pukeutumisensa vuoksi. Häntä on kuvailtu hiljaiseksi ja yksinäiseksi. Marin on aikaisemmin osallistunut kuopiolaisen ampumaseuran ampumakursseille.

Reaktiot

Tapahtumien johdosta eduskunta aloitti seuraavan päivän istuntonsa hiljaisella hetkellä. Suomessa järjestettiin suruliputus torstaina 3. lokakuuta. Tasavallan presidentti Sauli Niinistö esitti osanottonsa kuolleen omaisille ja toivotti muille uhreille voimia toipumiseen. Pääministeri Antti Rinne on kuvaillut tekoa ”järkyttäväksi ja täysin tuomittavaksi” ja vieraili 4. lokakuuta Kuopiossa tapaamassa kansalaisia.
Yhdysvaltain presidentti Donald Trump esitti suruvalittelunsa hyökkäyksen uhreille ja omaisille Valkoisessa talossa järjestetyssä Niinistön ja Trumpin yhteisessä lehdistötilaisuudessa 2. lokakuuta. Myöhemmin ilmoitettiin, että Savon ammattiopisto ei enää palaa hyökkäyksen kohteeksi joutuneen ostoskeskuksen toisen kerroksen opetustiloihin. Kauppakeskuksen ensimmäiseen kerrokseen aiotaan kuitenkin tehdä muutoksia, jotta siinä olevat tilat soveltuisivat jatkossa opetuskäyttöön.

Nettitrollit

Internetin maahanmuuttovastaiset trollit aktivoituivat välittömästi iskun jälkeen. Ensimmäinen disinformaatiota levittänyt tili avattiin Twitterissä vain 16 minuuttia poliisin kerrottua tapauksesta. Pari tuntia iskun jälkeen sosiaalisessa mediassa levisi Yleisradion uutisesta tehty väärennetty kuvakaappaus, jossa iskun tekijäksi väitettiin Suomeen vuonna 2015 saapunutta turvapaikanhakijaa. Äärioikeistolaiset sivustot puolestaan levittivät viestiä, jossa iskun tekijän väitettiin olevan nimeltään ”Abdel Fattah”. Informaatiovaikuttaminen heikentyi kuitenkin nopeasti poliisin tiedottamisen johdosta. Lisäksi sosiaalisessa mediassa levitettiin opetusministeri Li Anderssonin nimissä julkaistua valeviestiä.